Massagebed vir plaasaanvalle beplan | Maroela Media
Boere is keelvol vir plaasaanvalle en -moorde (Foto: Verskaf)
'n Groot saamtrek word Saterdag in Pretoria beplan waartydens besorgde Suid-Afrikaners vir die soveelste keer hul misnoeë oor plaasaanvalle en -moorde te kenne wil gee. Talle optogte teen plaasaanvalle en -moorde is verlede jaar landwyd gehou.
Lede van die organisasie Unite Against Farm Murders and Attacks verwag 'n groot opkoms van mense, tot van die Kaap, wanneer hulle Saterdag na die Uniegebou opruk.
Hierdie organisasie het reeds in Oktober 'n optog in die Jakarandastad gehou, waartydens 'n memorandum aan die president se kantoor by die Uniegebou oorhandig is. Volgens een van die organiseerders, Kallie Roux, het die regering nog geen aandag gegee aan hul eise wat in dié memorandum uiteengesit is nie.
"Die aanvalle op ons boere hou nie op nie en niemand doen iets daaraan nie. Dit is tyd dat ons weer ons stemme dik maak. En dit is by wyse van 'n optog, waar ons massas mense byeenkry om weer bewusmaking te skep," sê Roux.
Die optog verlede jaar in Pretoria (Foto: Verskaf)
Die plan is om Saterdag tussen 09:30 en 10:00 met motors, bakkies, motorfietse, trekkers en selfs vragmotors by die Builders Warehouse Zambesi in Sefako Makgatho-rylaan in Montana bymekaar te kom. Van daar af sal almal in 'n stoet deur die stad se strate en hoofweë tot by die Uniegebou ry.
"Ons sal stadig (30/40 km/h) beweeg, met ons ligte en parkeerligte aan, en alle verkeersreëls gehoorsaam."
Almal wat aan die optog wil deelneem, word aangemoedig om wit vlae, baniere en wit kruise saam te bring wat tydens die optog ten toon gestel sal word.
By die Uniegebou sal die "Onse Vader" gesing word en pastoor TJ Mare van die 911 Riders-motorfietsgroep sal 'n gebed doen.
"Ons verwag honderde mense van wyd en syd. Mense van die Kaap, Nelspruit, Limpopo, Oos-Kaap en Durban het reeds terugvoer gegee dat hulle die optog gaan bywoon."
Verlede jaar het die Unite Against Farm Murders and Attacks-organisasie in sy memorandum pres. Cyril Ramaphosa gevra om plaasaanvalle en -moorde as prioriteitsmisdaad te erken. Hulle het ook versoek dat 'n plan van aksie met betrekking tot die inwerkingstelling van die landelike veiligheidsplan ingestel word. Nog een van die eise was dat geen borgtog aan plaasaanvallers of -moordenaars toegestaan moet word nie.
Maroela Media het vroeër berig dat altesaam 382 plaasaanvalle in 2020 aangemeld is, waarvan 63 plaasmoorde was. Altesaam 43 plaasaanvalle en vier plaasmoorde is reeds vanjaar aangemeld.
plaasaanvalle Pretoria uniegebou
Nog petisies. Nog memorandums. Nog vergaderings. Nog vreedsame optogte. Kom ons hou aan om die "morele hoëgrond" te handhaaf. Tot dusver het geen van bg. aksies enige uitwerking gehad nie. Maar kom ons hou aan om dieselfdete doen, oor en oor. En dan verwag ons n ander uitkoms.
Dit is n Goeie idee om sulke Massagebed Plaasmoorde Massagebed Reëndae en Massagebed Stop Misdaad te hê.MAAR wat van n Massagebed vir DANKIE SE VIR ALLES
Daar moet egter gewaak word oor hoe daar gebid word en wasrvoor gevra word.
Wanneer ek lees hoe sommige van ons mense God en Sy Kerk letterlik beledig sal ons nooit positiewe antwoorde kry nie
Die belangrikste van alles is, daar moet soveel as moontlik mense deel neem aan hierdie optog, sodat almal kan weet hierdie dinge moet so gou as moontlik stop sodat Suid Afrika weer kan terug kom na normaal, want dit is ook waarvoor ons almal bid. Hoe groter die optog hoe meer publisiteit en die buite wêreld kyk daarna, so dit is 'n goeie ding. Ek weet nie of daar weer so 'n geleentheid gaan wees nie, so kom ons almal staan saam. Ons mense het nou lank genoeg swaar gekry, kom ons staan op en maak Suid Afrika weer mooi.
Die Voortrekkers het ook gebid, maar nie aanhoudend die ander wang gedraai nie, hulle het opgetree ook. Ons moet reg bid.